വഴി മുടക്കുന്ന ജോ റൂട്ടിനെ കോലിയുടെ കയ്യിലെത്തിച്ച ബുമ്ര ഹമീദിനെയും ബെയര്സ്റ്റോയെയും വീഴ്ത്തി ഇഷാന്തും ലോര്ഡ്സില് ഐതിഹാസിക ജയത്തിലേക്ക് ഇന്ത്യ അവസാന സെഷനില് വീഴ്ത്തേണ്ടത് അഞ്ച് വിക്കറ്റ് ഇംഗ്ലണ്ടിന് പ്രതീക്ഷ ബട്ലര് അലി കൂട്ടുകെട്ടില് ലോര്ഡ്സ്: ലോര്ഡ്സ് ക്രിക്കറ്റ് ടെസ്റ്റില് 272 റണ്സിന്റെ വിജയലക്ഷ്യം പിന്തുടരുന്ന ഇംഗ്ലണ്ടിന് ബാറ്റിങ് തകര്ച്ച. 67 റണ്സ് എടുക്കുന്നതിനിടെ ആതിഥേയര്ക്ക് അഞ്ച് വിക്കറ്റുകള് നഷ്ടമായി. ചായയ്ക്ക് ശേഷം ബാറ്റിങ് പുനരാരംഭിച്ച ഇംഗ്ലണ്ട് നിലവില് അഞ്ച് വിക്കറ്റ് നഷ്ടത്തില് 75 റണ്സെന്ന നിലയിലാണ്. മൊയീന് അലിയും ജോസ് ബട്ലറുമാണ് ക്രീസില്. റോറി, ബേണ്സ്0, ഡൊമനിക് സിബ്ലി0, ഹസീബ് ഹമീദ്9, ജോണി ബെയര്സ്റ്റോ2 ജോ റൂട്ട്33 എന്നിവരുടെ വിക്കറ്റുകളാണ് ഇംഗ്ലണ്ടിന് നഷ്ടമായത്. ഇന്ത്യക്കായി ഇഷാന്ത് ശര്മയും ജസ്പ്രീത് ബുമ്രയും രണ്ട് വീതവും, മുഹമ്മദ് ഷമി ഓരു വിക്കറ്റും വീഴ്ത്തി. ചായക്ക് തൊട്ടു മുമ്ബ് അവസാന പന്തില് ജോണി ബെയര്സ്റ്റോയെ വിക്കറ്റിന് മുന്നില് കുടുക്കിയാണ് ഇഷാന്ത് ഇന്ത്യക്ക് വിജയപ്രതീക്ഷ നല്കിയത്. ചായക്ക് ശേഷമുള്ള ആദ്യ ഓവറില് വിജയത്തിലേക്കുള്ള ഇന്ത്യയുടെ വഴി മുടക്കി നിന്ന ക്യാപ്റ്റന് ജോ റൂട്ടിനെ33 ബുമ്ര സ്ലിപ്പില് ഇന്ത്യന് നായകന് വിരാട് കോലിയുടെ കൈകളിലെത്തിച്ചു. അവസാന സെഷനില് ഇംഗ്ലണ്ടിന്റെ ശേഷിക്കുന്ന അഞ്ചു വിക്കറ്റ് കൂടി നേടാനായാല് ലോര്ഡ്സില് ഇന്ത്യക്ക് ഐതിഹാസിക ജയം സ്വന്തമാക്കാം. അവസാന അംഗീകൃത ബാറ്റിങ് ജോഡിയായ മൊയീന് അലിയിലും ജോസ് ബട്ലറിലുമാണ് ഇംഗ്ലണ്ടിന്റെ സമനില പ്രതീക്ഷ. ജസ്പ്രീത് ബുമ്ര എറിഞ്ഞ ഇന്നിങ്സിലെ ആദ്യ ഓവറിലെ ഓപ്പണര് റോറി ബേണ്സിനെ നഷ്ടമായ ഇംഗ്ലണ്ടിന് മുഹമ്മദ് ഷമി എറിഞ്ഞ രണ്ടാം ഓവറില് മറ്റൊരു ഓപ്പണറായ ഡൊമനിക് സിബ്ലിയെയും നഷ്ടമായി. സ്കോര് ബോര്ഡില് ഒരു റണ്ണെത്തുമ്ബേഴേക്കും രണ്ട് വിക്കറ്റ് നഷ്ടമായ ഇംഗ്ലണ്ടിനെ ആദ്യ ഇന്നിങ്സിലേതുപോലെ ക്യാപ്റ്റന് ജോ റൂട്ട് തകരാതെ പിടിച്ചു നിര്ത്തി. എന്നാല് മറുവശത്ത് ഹസീബ് ഹമീദിനെ ഇഷാന്ത് വിക്കറ്റിന് മുന്നില് കുടുക്കിയതോടെ ഇംഗ്ലണ്ട് ഞെട്ടി. ബാറ്റിങ്ങിലെ അവിശ്വസനീയ പ്രകടനത്തിനു പിന്നാലെ ബോളിങ്ങിലും മിന്നിത്തിളങ്ങിയ ജസ്പ്രീത് ബുമ്ര, മുഹമ്മദ് ഷമി സഖ്യത്തിന്റെ മികവിലാണ് ഇന്ത്യ മേല്ക്കൈ നേടിയത്. നേരത്തെ, ടെസ്റ്റ് കരിയറിലെ രണ്ടാമത്തെ മാത്രം അര്ധസെഞ്ചുറി കണ്ടെത്തിയ മുഹമ്മദ് ഷമി, ഉറച്ച പിന്തുണ നല്കിയ ജസ്പ്രീത് ബുമ്ര എന്നിവരുടെ മികവിലാണ് ലോര്ഡ്സ് ടെസ്റ്റില് ഇംഗ്ലണ്ടിനു മുന്നില് ഇന്ത്യ 272 റണ്സ് വിജയലക്ഷ്യം ഉയര്ത്തിയത്. ഉച്ചഭക്ഷണത്തിനു തൊട്ടുപിന്നാലെ 109.3 ഓവറില് എട്ടിന് 298 റണ്സുമായി ഇന്ത്യ രണ്ടാം ഇന്നിങ്സ് ഡിക്ലയര് ചെയ്യുകയായിരുന്നു. ഷമി 56 റണ്സോടെയും ബുമ്ര 34 റണ്സോടെയും പുറത്താകാതെ നിന്നു. പിരിയാത്ത ഒന്പതാം വിക്കറ്റില് ഇരുവരും കൂട്ടിച്ചേര്ത്തത് 120 പന്തില് 89 റണ്സ്. ഒരുവേള 200 റണ്സ് ലീഡിനുള്ളില് ഒതുങ്ങുമെന്ന് കരുതിയ ഇന്ത്യയെ, ഒന്പതാം വിക്കറ്റില് സെഞ്ചുറിയുടെ വക്കോളമെത്തിയ കൂട്ടുകെട്ടിലൂടെയാണ് ഷമിയും ബുമ്രയും ചേര്ന്ന് രക്ഷപ്പെടുത്തിയത്. ഇന്ത്യയ്ക്ക് മത്സരത്തിലാകെ 271 റണ്സ് ലീഡായി. മത്സരത്തിലാകെ 70 പന്തുകള് നേരിട്ട ഷമി ആറു ഫോറും ഒരു സിക്സും സഹിതമാണ് 56 റണ്സെടുത്തത്. മോയിന് അലിക്കെതിരെ തുടര്ച്ചയായ പന്തുകളില് ഫോറും സിക്സും നേടിയാണ് ഷമി ഐതിഹാസികമായി അര്ധസെഞ്ചുറി പിന്നിട്ടത്. 64 പന്തുകള് നേരിട്ട ബുമ്ര മൂന്നു ഫോറുകളോടെ 34 റണ്സുമെടുത്തു. ടെസ്റ്റ് കരിയറില് ഇരുവരുടെയും ഏറ്റവും മികച്ച സ്കോറുകളാണിത്. ഋഷഭ് പന്ത് 46 പന്തില് 22, ഇഷാന്ത് ശര്മ 24 പന്തില് 16 എന്നിവരാണ് ഇന്ന് പുറത്തായ ഇന്ത്യന് ബാറ്റ്സ്മാന്മാര്. 146 പന്തില് അഞ്ച് ഫോറുകളോടെ 61 റണ്സെടുത്ത വൈസ് ക്യാപ്റ്റന് അജിന്ക്യ രഹാനെ തന്നെയാണ് ഇന്ത്യയുടെ ടോപ് സ്കോറര്. കെ.എല്. രാഹുല് 3, രോഹിത് ശര്മ 21, ചേതേശ്വര് പൂജാര 45, വിരാട് കോലി 20, രവീന്ദ്ര ജഡേജ 3 എന്നിവരാണ് നാലാം ദിനം പുറത്തായ മറ്റു ബാറ്റ്സ്മാന്മാര്. ഇംഗ്ലണ്ടിനായി മാര്ക്ക് വുഡ് മൂന്നു വിക്കറ്റ് വീഴ്ത്തി. 18 ഓവറില് 51 റണ്സ് വഴങ്ങിയാണ് വുഡ് മൂന്ന് വിക്കറ്റ് സ്വന്തമാക്കിയത്. മോയിന് അലി, ഒലി റോബിന്സണ് എന്നിവര് രണ്ടു വിക്കറ്റ് വീതം സ്വന്തമാക്കി. സാം കറന് ഒരു വിക്കറ്റ് ലഭിച്ചു. 14 റണ്സുമായി ഇന്ന് ബാറ്റിങ് പുനരാരംഭിച്ച പന്ത് ഒരു ബൗണ്ടറി നേടി പ്രതീക്ഷ നല്കിയെങ്കിലും, അധികം വൈകാതെ റോബിന്സണ് രണ്ടാം ഇന്നിങ്സിലെ ആദ്യ വിക്കറ്റ് സമ്മാനിച്ച് പുറത്തായി. 46 പന്തില് ഒരേയൊരു ഫോര് സഹിതമാണ് പന്ത് 22 റണ്സെടുത്തത്. ബൗണ്ടറികള് കണ്ടെത്തി പ്രതീക്ഷ നല്കിയ ഇഷാന്ത് ശര്മയെ റോബിന്സണ് എല്ബിയില് കുരുക്കി. 24 പന്തില് രണ്ടു ഫോറുകളോടെ 16 റണ്സെടുത്ത ഇഷാന്ത് എല്ബി തീരുമാനം റിവ്യൂ ചെയ്തെങ്കിലും ഫലമുണ്ടായില്ല. ഇതിനു പിന്നാലെയാണ് ഇന്ത്യയുടെ രക്ഷകരായി ബുമ്ര ഷമി സഖ്യം അര്ധസെഞ്ചുറി കൂട്ടുകെട്ട് കണ്ടെത്തിയത്. Stories you may Like